khistorydata/jeongjo-sjw-relations huggingface dataset:
정조 5년
又啓曰。吏曹判書金熤。再牌不進。推考傳旨。今方捧入。而開政命下之後。連違召命。不卽擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 5년
傳于沈有鎭曰。吏曹判書牌不進傳旨勿施。牌去來連爲催促。
정조 5년
傳于徐有防曰。旣無可執之處義。而其在分義。何敢如是乎。自政院。吏曹判書處。問啓。
정조 5년
以禮曹判書鄭民始牌不進推考傳旨。傳于沈有鎭曰。更爲牌招。
정조 5년
備邊司薦望。以尹承烈爲義州府尹。趙鼎鎭爲水原府使。
정조 5년
徐有防。以吏曹言啓曰。新除授義州府尹承烈。方在罷散中。何以爲之。敢稟。傳曰。敍用。
정조 5년
大司憲鄭一祥。掌令任濟遠。獻納李濟萬箚曰。伏以國家不幸。亂逆層生。至於國榮而極矣。嗚呼。廣儲嗣一事。實爲宗社莫大之計。則尙何可拘渠之顔嫌渠之勢。不可再擧。而渠敢以此等之說。肆然於章奏之間。揚言於公坐之中。煞無一分顧畏之意。其縱恣無嚴。固其性也。而國家何負於渠。潛蓄無君之心。陰懷凶國之謀。挺身沮遏之不足。引重儒名。密傳凶疏。必欲售其異圖而後已。究厥心腸。萬剮猶輕。而陰誅先及。顯戮未知。天下寧有是哉。顧今情節之究覈。惟有德相煥億。則三司之臣。固當據法交爭。而殿下尙靳一兪。此尤臣等之所大惑也。噫嘻痛矣。德相。以儒爲名。而諂附權凶。助成其勢。已是罔赦之罪。若其四字凶言之謄呈。益可見凶逆腸肚之一串貫來也。噫。沮遏之陰謀。雖街巷愚夫。若聞其說。皆知爲逆而驚心張目。嚴討之不暇。惟彼德相。忍以先正之後裔。甘心聽命。自干同惡之誅。今於其贜敗露之後。國人之憤嫉痛惋。實有倍於國榮。至於煥億。藉國榮薰灼之勢。賣其叔抄選之名。表裏和應。首尾慫慂。謀計之排布。議論之相通。煥億。實爲之紹介。則論其負犯。罪浮其叔。臺閣按法之論。終若格而不行。上下相持。又復如前啓之爲。則其可曰國有法乎。日前諸臺之請討。寔出於沬血之義。而乃殿下責之以情外之敎。竝與發配安置。而不賜允可。王章未伸。公憤益激。義理因此而晦塞。倫彝將至於斁絶。豈不大可寒心哉。臣等。謂德相煥億。姑施安置之典。以待用刑之時。國榮應坐者。爲先散配。斷不可已也。至於洪樂純。則當初合辭。卽是擧國共公之言也。國榮旣斃。未及孥戮。而樂純。又是應坐者。則尤不可一任其息偃在家。亦願亟從島配之啓。使刑法少伸。亂賤知懼焉。取進止。答曰。省箚具悉。已諭於前後批旨矣。
정조 5년
辛丑五月初八日辰時。上御誠正閣。藥房三提調時原任大臣同爲入侍時。都提調鄭弘淳。提調洪樂性。副提調李亨逵。領敦寧李溵。領議政徐命善。右議政李徽之。假注書趙衍德。記事官徐龍輔鄭東浚。以次進伏訖。弘淳曰。夜間聖體。調攝。若何。上曰。大體比昨稍勝矣。命善曰。湯劑進御後。又復若何乎。上曰。別無他症。氣滯則尤有減勢矣。溵曰。近日日候。朝冷風惡。故有損聖體。臣不勝憂慮矣。弘淳曰。養胃湯。明當更進一貼乎。上曰。似無妨矣。醫官若已待令。則以爲召入。可也。賤臣承命出。召吳道炯崔宅中徐命緯金成五以次進伏。上曰。養胃湯。加進一貼。何如。道炯曰。此劑固是攻滯之藥。又進一貼。尤甚好矣。命書榻敎曰。加味養胃湯一貼煎入。弘淳曰。香橘茶。亦爲連服。則似甚尤好矣。上曰。氣滯之中。進飮冷茶。則似必有害無益矣。命善曰。冷茶則有難進御。必以溫調。連次進御。則庶有益效於滯症矣。上曰。茶飮或以謂損氣之劑。然否。命善曰。閭巷之間。若有氣滯之症。則以茶溫服。必有益焉。此不是損氣之劑矣。上曰。予病實非大段。而卿等。趁早入來。可謂太勞矣。命善曰。今日入侍。專爲承候而來。臣等。豈敢言勞。今此聖候幾臻復常。實不勝欣幸矣。上曰。近日連爲雲陰。亦可怪也。命善曰。此時連雨。爲農家多幸矣。上曰。麥農。何如。命善曰。方聞野報。則兩麥俱登。一包價當至三四錢云矣。徽之曰。大抵農家。懲前歉歲。不失其時。故當此雨暘之適宜。果爲勤穡而致熟矣。上曰。有何所奏乎。命善曰。義州府尹李度默。旣有相避。自在應遞。安邊府使柳戇。方遭臺評。勢難赴任。徒煩迎送。宜軫民邑之弊。安邊府使柳戇改差。義州府尹李度默。仍任前職。何如。上曰。依爲之。出擧條命書榻敎曰。安邊府使柳戇改遞。前府使李度默仍任。命善曰。水原府使義州府尹。今方作窠。而環視朝著。實無差遣之人。是甚可悶矣。今此趙鼎鎭。方以新資。可合是任。而未知聖意之如何。若欲任使於承宣。則似不當擬入。故敢此仰稟矣。上曰。此雖外邑。職是重任。卿其從好爲之。命善曰。旣承下敎。趙鼎鎭。尤合義州。而其族趙英鎭。方任東萊。此兩邑。古稱東西雄府。一門重出。事涉如何。必以水原擬定。義州則當以無故人差出。而其爲可合者。只有尹承烈李義行數箇人。以此排望。似好矣。上曰。兩邑差遣。都不出此中人。卿其善爲也。命善曰。見今朝著乏人。久動中以李顯永陞擢以用。恐或宜矣。上曰。古群山僉使。何不下去乎。樂性曰。明當辭朝云矣。徽之曰。他別軍職。雖帶外任。皆候邦慶。不爲下去。獨於李潤彬。未知如何矣。上曰。此是新創邑鎭。亦有所重。不必與他軍職。同然等待矣。徽之曰。自明日連値齋戒。非飭敎則不得爲辭朝矣。上曰。自政院飭送。可也。上曰。李潤彬。赴鎭操政。想必善爲矣。命善曰。似然矣。上曰。兵判之政事。擧皆善注。而至於李潤彬。尤爲善差矣。命善曰。果然矣。上曰。朴敦行。其於盛名之下。何如是無聞耶。徽之曰。見其爲人於辭朝時。則實不盈眼矣。命善曰。禮曹判書鄭民始。旣出特簡。宜急叩謝。而除命之下。尙不出肅。揆以處義。殊涉過當。卽爲牌招。申飭行公何如。上曰。依爲之。出擧條命書榻敎曰。禮曹判書鄭民始。卽爲牌招。申飭行公。上曰。大司憲誰也。亨逵曰。鄭一祥矣。上曰。何不入來乎。亨逵曰。以未肅拜。未能入來矣。上曰。吏判連爲牌不進乎。亨逵曰。然矣。命書傳敎曰。政官牌招開政。上曰。政官牌去來催促。賤臣承命去來。分付。又命書傳敎曰。處義矛盾。昨批提及。居銓行政。長亞堂無異。況赴政非止一次。則亦不可謂副急而出。由前由後。旣無必辭之端。又非難强之義。除拜多日。有召輒違。揆以分義。決知其乖當。吏曹判書金熤。從重推考。更爲牌招。申飭參政。書訖。命退。諸臣以次退出。
정조 5년
行都承旨蔡弘履齋宿。行左承旨李亨逵齋宿。右承旨徐有防齋宿。左副承旨趙時偉齋直。右副承旨金宇鎭齋直。同副承旨沈有鎭齋宿。注書二員未差。假注書趙興鎭齋直趙衍德藥院直。事變假注書姜彙鈺仕。
정조 5년
趙時偉啓曰。命召親納。自是前例。而前兵曹判書洪樂性。使其將校替納。事甚未安。依定式推考警責。何如。傳曰。允。
정조 5년
又啓曰。兼吏曹判書洪樂性。旣在闕中。不爲肅謝。直爲出去。事甚未安。推考警責。何如。傳曰。允。
정조 5년
傳于蔡弘履曰。同副承旨入侍。
정조 5년
傳于徐有防曰。吏曹判書入侍。
정조 5년
徐有防啓曰。皇朝三皇忌辰日望拜禮。前期一日。以稟事。曾有先朝受敎矣。今初十日太祖高皇帝忌辰日。親臨望拜禮。何以爲之乎。敢稟。傳曰。當躬行矣。
정조 5년
又啓曰。明日望拜禮時。九卿當爲進參。右參贊權噵病不進。禮曹判書鄭民始未肅拜。竝卽牌招。以爲淸齋進參之地。何如。傳曰。允。
정조 5년
傳于趙時偉曰。行首別監及當該別監。令攸司科治待用杖時。決杖以放。
정조 5년
傳于徐有防曰。三司九卿進參事定式。而事在十年內。而或行或否。則齋宿之例。無怪其迄無定規。凡享事齋宿。近侍百官。有各於本司淸齋一宿之文。故司在闕中之職。皆以別省記入直。此固不易之典。而獨於望拜禮時。玉堂之因謬例。朝房齋宿。本無可據之例。到今雖不一一追勘。政院之終未覺察。致勤詢問。焉有如許事體。該房亦稱諳練。則近來凡事。極意周章。果何意義。此後使之釐正。凡有齋直。皆準此擧行。
정조 5년
傳于蔡弘履曰。不可一敍一否。前獻納李時秀敍用。仍任銓郞。
정조 5년
傳于蔡弘履曰。吏曹判書前望單子入之。
정조 5년
吏曹判書前望單子入之。洪樂性落點。
정조 5년
傳于蔡弘履曰。新判書命招。同參政事。
정조 5년
傳于蔡弘履曰。吏曹判書牌去來。連爲催促。
정조 5년
蔡弘履啓曰。兼吏曹判書洪樂性。再牌不進。推考傳旨。今方捧入。而特敎申飭之下。不卽膺命。事體所在。誠極未安。所當更請牌招。而係是一日三牌。何以爲之。敢稟。傳曰。允。亭午出牌。侵申違召。意謂有辭疏。拔例取覽。業已賜批。爲重臣隨處曲諒。誠可謂無餘蘊。到今更將何辭。以作推遜之階乎。至於久遠之事。不可復提。亦有筵敎。不啻丁寧。況此重臣。年位不卑。所兼之職。又是重任。以此以彼。決知其不可言私。自本院。各別嚴飭。斯速膺命。
정조 5년
傳于蔡弘履曰。吏曹參議。今日政差出。
정조 5년
有政。吏批。判書洪樂性進。參判金夏材進。參議未差。行左承旨李亨逵進。吏批啓曰。喬桐府使。今當差出。而擬望之人乏少。他道閫帥竝擬。何如。傳曰。允。
정조 5년
以李性源爲兵曹判書。權以綱爲副校理。鄭志儉爲兵曹參知。沈念祖爲吏曹參議。李東曄爲喬桐府使。安邊府使李度默仍任事承傳。水原府使單趙鼎鎭。學諭單馬思仁鄭潝洪得仁爲懿昭墓守衛官。副司直金熤。軍器參奉單曺泰柱。義州府尹單尹承烈。
정조 5년
兵批。判書李性源未肅拜。參判尹坊替直。參議鄭志儉未肅拜。參知吳大益入直進。右承旨徐有防進。司直金熤。護軍閔義。
정조 5년
吏批。再政。以李衍祥爲刑曹判書。朴師訥爲大司成。韓錫鳳爲典籍。金復淳爲長寧殿參奉。李性源爲軍器提調。以李聖圭爲大司憲。沈命德爲司諫。
정조 5년
傳于李亨逵曰。本兵重任。不可暫曠。況今行禮在明。新除授兵曹判書。卽爲牌招。傳授命召。
정조 5년
趙時偉啓曰。兵曹判書李性源牌不進推考傳旨。今方捧入矣。命召傳授。一時爲急。況今行禮隔宵。不可無本兵之長。而如是違牌。不卽膺命。事甚未安。更卽牌招。何如。傳曰。允。
정조 5년
又啓曰。兵曹判書李性源。再牌不進。推考傳旨。今方捧入。而命召傳授。一時爲急。連事違召。尙不膺命。事體道理。俱涉未安。所當更請牌招。而係是一日三牌。何以爲之。敢稟。傳曰。無端違牌。至於再至於三。徒傷事體。更卽牌招。申飭行公。
정조 5년
以兵曹判書李性源。四牌不進推考傳旨。傳于趙時偉曰。更爲牌招。
정조 5년
趙時偉啓曰。兵曹判書李性源。四牌不進。推考傳旨。今方捧入。而特敎催促之下。連事違召。終不膺命。事體道理。俱極未安。命召傳授。一時爲急。所當更請牌招。而係是一日五牌。何以爲之。敢稟。傳曰。設有情勢。不過相規之言也。豈可迄今深引。而四違召命。徒傷事面。隨召輒違之不已。將至九牌十牌乎。廉防雖重。體統亦不可不顧。以此意各別嚴飭。違牌傳旨勿施。仍以前牌催促。
정조 5년
傳于蔡弘履曰。吏曹參議沈念祖。卽爲牌招。同參政事。
정조 5년
以吏曹參議沈念祖牌不進罷職傳旨。傳于蔡弘履曰。只推。更爲牌招。
정조 5년
以吏曹參議沈念祖牌不進罷職傳旨。傳于蔡弘履曰。直學副學。淸要莫比。旣皆踐歷。獨於見任。豈可一味違召。處義如無不可强之端。三品三召。在古絶罕。近成應行之例。此亦國體所在。前牌望勿施。申飭行公。
정조 5년
傳于蔡弘履曰。吏曹參議。牌去來催促。
정조 5년
傳于蔡弘履曰。明日行禮。兩司只有一司一人云。未肅拜臺諫許遞。今日政差出。
정조 5년
徐有防啓曰。新除授兩司侍臣。待下批竝卽牌招。以爲淸齋進參之地。何如。傳曰。允。
정조 5년
傳于徐有防曰。留院公事入之。
정조 5년
下備忘記曰。移院以前。初無豹直之例。猶可說也。又若移院以後。事體自別。而三朔之間。通計仕日。待敎在直。未滿二三日云。年少閣臣。輒稱病故。惟意占便。此亦紀綱所在。纔經勘罷。續續處分。亦涉䙝越。奎章閣待敎鄭東浚。爲先從重推考。以此之故。檢書代直。不知其幾許日。事體寧不苟簡。前直閣徐鼎修敍用。仍任前職。卽爲牌招入直。雖以齋宿一事言之。訖無一定之規。有問莫對。矇然而已。本閣事極爲慢忽。此後小可動念事。申飭諸閣臣處。
정조 5년
徐有防。以奎章閣言啓曰。奉謨堂奎章閣。今五月朔望奉審。以明日進詣擧行之意。敢啓。傳曰。知道。
정조 5년
以持平李明濟。獻納李濟萬。正言嚴思憲朴天行牌不進罷職傳旨。傳于金宇鎭曰。只推。
정조 5년
傳于金宇鎭曰。昨今日金虎門守門將及行首守門將。拿處。
정조 5년
行都承旨蔡弘履。行左承旨李亨逵。右承旨徐有防。左副承旨趙時偉。右副承旨金宇鎭。同副承旨沈有鎭啓曰。明日望拜之命。寔出於我聖上風泉之感。繼述之孝。而第伏念聖候欠寧。方在靜攝之中。湯劑姑未停止。此時之勞動玉體。移時行禮。恐非節宣之方。區區下情。實不勝焦迫之至。玆敢相率齊籲。伏乞聖明。亟寢成命焉。答曰。病雖難强。禮所當爲。況今微疴已獲痊可。昨又酬應徹宵。而症形更無添劇。不允。
정조 5년
兵曹判書洪樂性疏曰。伏以臣。感激殊遇。志在殫竭。强加驅策。以爲一半分報效之圖。而年紀衰邁。才力朽鈍。早晩僨誤。自知甚明。卽者儒臣。以向日郊館動駕時。不能檢飭諸郞事。乃有譴責之請。臣於是。竊不勝惶蹙之至。伊日初吹之後。龍旗之徑先遠出。有關師律。拿命之下。諸郞之不卽待令。實係紀綱。苟究其故。莫非臣平日不能董率之致。儒臣相規之言。無以自解。聖度天大。罰止問備。愧恧之餘。繼而感惶。而顧區區私義。有不敢以已經簿勘。晏然在職者。玆敢略陳短章。仰暴微懇。伏乞聖慈。俯垂諒察。亟命鐫削臣職。以肅朝綱。以安賤分。千萬幸甚。臣無任屛營祈懇之至。答曰。省疏具悉。往事追提。實是意不到。卿其勿辭。卽速行公。
정조 5년
兵曹判書李性源疏曰。伏以。臣於待罪文任時。一日之間七違召命。義分都虧。惟重勘是俟。乃蒙聖上。曲垂體諒。特許遞免。區區感惶之忱。竊庶幾自此以後。微諒獲全。不陷於忘廉喪恥之歸矣。曾未幾何。本兵除命。忽降於千萬夢想之外。臣誠惝怳抑塞。莫省所以也。噫。堂疏所論試院與銓地等耳。試事則引義蒙解。銓任則晏然冒膺。揆以處義。寧有如許事理。飭敎截嚴。天牌連降。而荐犯違傲。臣尤死罪。若其萬不獲已之情。決難可强之勢。不待臣言之畢。而日月之明。必有以俯燭。卽賜處分矣。玆敢略暴衷懇。冒瀆崇嚴。伏乞聖明。俯垂諒察。亟命鐫削。以肅朝綱。以靖私義。千萬幸甚。臣無任屛營祈懇之至。答曰。省疏具悉。官師之規。何可深嫌。卿其勿辭。卽速行公。
정조 5년
領議政徐命善。右議政李徽之等箚曰。卽伏見小報。有明日望拜禮親行之命。惟我聖上風泉之懷。不以節文而少懈。凡在臣隣。孰不欽誦。而第伏念攝養諸節。雖臻康復。湯劑議定。未過多日。此際勞動。豈不萬萬悶迫乎。況今朝晝之中。寒燠懸殊。閭巷之間。外氣時行。凡係節宣之方。尤宜十分加意。臣等。竊不勝區區憂慮之忱。玆敢齊聲仰籲。伏乞特寢成命。以副群情焉。取進止。答曰。省箚具悉。卿等之懇。敢曰爲勞。所重在耳。病不至有越添之慮。冀卿等之勿以爲念。仍傳曰。此批答。遣史官傳諭于領右相。
정조 5년
辛丑五月初九日辰時。上御誠正閣。吏曹判書入侍時。吏曹判書金熤。同副承旨沈有鎭。假注書趙衍德。記事官文采五徐龍輔。以次進伏訖。上曰。他承旨入侍。賤臣承命出。召金宇鎭進伏。上命有鎭先退。上曰。下番翰林入侍。賤臣承命出。召金載瓚進伏。上曰。吏判進前。熤進伏。上曰。卿之處義。誠過矣。熤曰。嚴敎之下。分義爲重。私義爲輕。有不敢膠守微諒。玆不得不冒没入來。惶恧之至。不知所達矣。上曰。卿之處義。非不爲過。而亦可見難進之意。近日不見此箇處義。久矣。予所以嘉歎者此也。以分義言之。則決不可一任其違逋。故下之必欲辭。上之必欲出者。亦以此也。朝者所敎。予平日未嘗有此等辭敎。非不知爲過。而不如是。則無以勉出。故不得已有此敎焉。俄聞入來之報。予果爲喜矣。上下相持。經夜終朝。到此而實無收殺之道。誠極難處矣。卿有今者應命。果是出處俱宜。公私兩伸。若使終不入來。則予亦不知其何以爲處也。夜來所引。旣守私義。今此出膺。又伸分義。去就之際。不但予所嘉尙。實有令人感動處。予甚爲喜矣。然而旣出而分義已伸。則今又强其所難强。必使之抑情從政。已非予之本意。且有欠於禮使之道。一伸之後。旋卽許解。已有所商量者。今此入侍之命。欲見卿而一諭之意也。熤曰。臣於嚴敎之下。未卽承膺。昨今負犯。竄殛猶輕。而及登前席。恩敎諄諄。有若慈父之敎迷子。臣惶感之極。不知所達。臣有區區迷執。玆又仰達。人臣之於君父。不可論受恩與否。蓋率土之內。莫非君恩中成就者。而第以臣身言之。則臣受國厚恩。與天無極。全保之拔擢之。實是殿下之洪造。臣之問啓。亦當及此意矣。臣雖冥迷。一段秉彝之天。尙不全泯。則豈無磨頂放踵。圖報萬一之心也。臣之前後所叨。罔非濫職。而有除輒膺。曾不敢爲逡巡辭免之計者。區區之忱。意固有在。而至於見職。卽世所謂用權之職也。臣父平日。常戒飭臣曰。權要之職。雖或濫叨。自量才具。必勿冒應。是誠知臣之性鈍識滯。若或冒據非據。則必不免辜負聖眷。憤誤國事故也。丁寧之訓。至今在耳。而若其權要之職。惟銓任是已。敦召荐降。嚴敎震疊。而亡父至訓。義不忍忘棄。致使上候欠安之餘。聖念煩惱。丙枕撤夜。惶隕之極。惟竢斧鉞。及承俄下傳敎。則益復惶懍。益復罔措。臣於是。伏地斟量。聖敎至此。到此地頭。承命爲重。私義宜後。區區微諒。有不暇顧。玆敢章皇入肅。而回念先訓。反顧初心。傷痛慙愧。若無所容。上曰。予之夜來督迫朝者所敎。豈予樂爲。蓋出不得已之擧。待卿一出。而許遂初心者。卽予本意也。槪其難進之意。暫出之義。卿旣得宜。予實有感。足有所可觀者。予豈不曲遂卿願。俾全其咫尺之守也。向於前吏判。旣是曲循。而今於卿體諒者。亦非前吏判之比也。卿之子。又在邇列。予欲成就之愛惜之者。別有所在。今豈可以難强之職。一向强迫哉。卿在亞銓時參政。爲二次乎。熤曰。然矣。上曰。今日亦將開政乎。熤曰。肅命。適在於政命已下之後。入肅之後。勢將自不得不開政矣。仍命書傳敎曰。不拂其性。俾成其美。不害爲禮使之方。況冢宰。要任也。廉隅。大防也。謂有先訓。期欲卸避。足見其難進之一端。亞銓時一再行政。果因事會之迫隘。然而旣出之地。屢召輒違。有關國體。大係臣分。昨今飭敎。亦豈獲已。又若俄下傳敎。逈異常格。則重臣之爲謝新命。暫欲出脚。處義分義。俱有所據。續聞筵奏。蓋知咫尺之難枉。因仍强迫。誠有迫束之歎。又欠體下之意。吏曹判書金熤。今姑許遞。上曰。卿從今以往。可謂善歇泊矣。熤曰。聖敎至此。尙何更達。不但臣心之感越銘鐫。臣父若有知。必將感泣於冥冥之中。古人所謂到底君恩。政謂臣今日道也。上命退。諸臣以次退出。
정조 5년
行都承旨蔡弘履坐。行左承旨李亨逵坐直。右承旨徐有防坐。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
大駕詣皇壇望拜禮時入幕次後。奎章閣政院玉堂藥房口傳問安。答曰。知道。
정조 5년
以賓廳。頉稟。傳于李亨逵曰。明日來會。
정조 5년
李亨逵啓曰。明日次對。兩司當爲進參。除在外疏批未下外。未肅拜呈告人員。竝待開門牌招。以爲推移入侍之地。何如。傳曰。允。
정조 5년
徐有防。以奎章閣言啓曰。今日。是考功日次。而提學金鍾秀在外。提學一員直提學一員未差。不得擧行。原啓目。待後日次。竝爲磨勘以入之意。敢啓。傳曰。知道。
정조 5년
徐有防啓曰。明日抄啓文臣試講時。何承旨進去乎。敢稟。傳曰。右承旨進去。
정조 5년
又啓曰。兵曹判書李性源再牌不進推考傳旨。今方捧入。而特敎申飭之下。連違召命。無意承膺。命召傳授。萬分時急。行禮在卽。又無本兵之長。其在事體。萬萬未安。所當更請牌招。而係是一日三牌。何以爲之。敢稟。無批
정조 5년
又啓曰。兵曹判書李性源四牌不進推考傳旨。今方捧入。而特敎催促之下。一向違召。無意膺命。事體道理。誠極未安。命召傳授。一時爲急。所當更請牌招。而係是一日五牌。何以爲之。敢稟。傳曰。更爲牌招。
정조 5년
又啓曰。兵曹判書李性源牌不進推考傳旨。今方捧入矣。命召之尙未傳授。已至徑宿。行禮時侍衛。又無本兵之長。而昨旣屢違召命。卽又無意承膺。事體道理。萬萬未安。更卽牌招。何如。傳曰。允。出宮時至。伏衛已戒。而本兵無長官。以致莫重行禮之遲延。國體所在。萬萬寒心。尋常官箴。便欲深引。則當此媕啞之時。孰肯開口論事。若其下語間情外之題。從他不審。何有於重臣。另加各別嚴飭。斯速入來侍衛。
정조 5년
下備忘記曰。抄啓文臣日次。講行於明日云。講員中直閣徐鼎修。待敎鄭東浚。前待敎徐龍輔。檢閱金載瓚。權知副正字李錫夏李魯春曺允大。別檢洪仁浩。再明日與試官入侍講讀。其餘講員。皆令明日試講事。分付。
정조 5년
兵曹判書前望單子入之。李衍祥落點。
정조 5년
徐有防。以奎章閣言啓曰。奉謨堂奎章閣。臣等進詣奉審。則去三月執頉處外。姑無頉處之意。敢啓。答曰。知道。
정조 5년
傳于金宇鎭曰。右承旨入侍。
정조 5년
以司諫沈命德牌不進罷職傳旨。傳于徐有防曰。只推。
정조 5년
辛丑五月初十日卯時。上詣皇壇。望拜禮入侍時。行都承旨蔡弘履。行左承旨李亨逵。右承旨徐有防。左副承旨趙時偉。右副承旨金宇鎭。同副承旨沈有鎭。假注書趙興鎭趙衍德。記事官徐龍輔金載瓚。以次隨駕。上具翼善冠。袞龍袍。乘輿出協陽門。命書榻敎曰。香橘茶。自今日停止。又命書榻敎曰。加味養胃湯。自今日停止。上曰。兵判牌去來慛促。亨逵承命。分付。上曰。其承牌與否。更爲知入。亨逵承命復奏曰。尙今牌不進矣。上駐蹕。命書傳敎曰。重臣金熤李性源。以兩銓見職。各有處義。而予以爲跡同而事不同。自上勉出。亦有緩迫之殊者此也。一重臣則督迫然後。可以出膺。出膺。則國體私義。兩有所伸。而至若此。重臣向來人言。無怪其深嫌。且今許令一伸。實啓來後進身之路。不可無曲察之道。而本兵重任。師律所係。受符後引嫌。亦或一道而駕導旣具。時刻又迫。不進不退。逋慢爲事。揆以事面。決難例勘。兵曹判書李性源罷職。又命書駕前下敎曰。兵曹判書前望單子。入之。又命書下敎曰。新除授兵曹判書。待下批牌招。傳授命召。書訖。亨逵承命出。捧入前望單子。以李衍祥落點。上曰。新兵判。方在雲劍之班。以所在所。卽爲牌招。亨逵承命。分付。上曰。兵判催促入來。以受命召焉。衍祥承牌趨入。上命授命召。衍祥跪受駕前。上詣幕次。通禮跪告降輿。上降輿入幕次後。諸臣口傳問安訖。上具翼善冠。黑圓領袍。詣望拜所。就板位北向立。通禮跪告四拜禮。上先行四拜禮。通禮跪告三上香。司香官奉命焚香訖。上又行四拜禮訖。詣幕次。諸臣口傳問安。通禮跪告乘輿。上乘輿由建陽門入協陽門。諸臣口傳問安訖。以次退出。
정조 5년
行都承旨嚴璹藥院進。行左承旨李亨逵坐直。右承旨徐有防坐。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
沈有鎭啓曰。右尹李敬養。除拜後過三日。不爲出肅。依定式推考警責。仍卽牌招察任。何如。傳曰。允。
정조 5년
又啓曰。卽者。校理徐有成。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 5년
都承旨前望單子入之。嚴璹落點。
정조 5년
李亨逵。以備邊司言啓曰。今日次對。堂上懸病。至於五員之多。事甚未安。懸病人員。令政院竝卽牌招。以爲進參之地。何如。傳曰。允。
정조 5년
傳于沈有鎭曰。禮兵判批下。卽爲牌招。次對進參。
정조 5년
傳于徐有防曰。水原府使留待。
정조 5년
下備忘記于徐有防曰。今番卽初行之講。必以試官之前。謂不若御前。進退答問之際。如有慢忽之事。揆以事體。是豈成說。豫令各別嚴飭。雖以文義言之。比御前講。倍加詳悉。久猶難保其不懈。況始初之時乎。一講員所問文義。無減三四十條。栍亦峻考。而講畢後。當觀榜目及講義。如或有違飭敎。則試官講員。難免重勘。試院進去承旨。依此各別嚴飭。
정조 5년
徐有防。以弘文館言啓曰。新除授副校理權以綱。卽爲牌招察任。何如。傳曰。允。
정조 5년
傳于沈有鎭曰。水原府使交龜後。明日來待。
정조 5년
下備忘記于李亨逵曰。水源府使趙鼎鎭下直。長弓一張長箭一部片箭一部筒兒一箇。賜給。
정조 5년
傳于沈有鎭曰。永興府使。今日政差出。
정조 5년
又傳于曰。刑曹有明日開坐之命。判書李性源牌招。
정조 5년
李亨逵。以兵曹言啓曰。本曹佐郞趙普陽。身病猝重。勢難供職。宿衛重地。不可久曠。今姑改差。何如。傳曰。允。今日政差出。
정조 5년
有政。吏批。判書洪樂性進。參判金夏材牌不進。參議沈念祖進。右承旨徐有防進。吏批啓曰。喬桐府使。今當差出。而當品中可擬之人乏少。堂上閫帥及曾經閫帥。竝擬。何如。傳曰。允。以徐鼎修爲應敎。李敬養爲禮曹參判。洪檢爲同義禁。李衍祥爲軍器提調。李鼎炳爲喬桐府使。故郡守李宗喆贈吏參例兼。故副正李鼎佐贈吏議。已上。右尹李敬養祖考追贈。故敎官金峻行贈吏議。故學生金好謙贈司僕正。已上。同義禁金文淳祖曾祖追贈。
정조 5년
吏批。再政。以柳翼之爲兵曹佐郞。沈釋之爲永興府使。兼直閣單徐鼎修。
정조 5년
兵批。判書李衍祥進。參判尹坊病。參議鄭志儉病。參知吳大益入直進。同副承旨沈有鎭進。兵批啓曰。全羅左水使。今當差出。而擬望之人乏少。他道守令。竝擬。何如。傳曰。允。以花陽君㰌爲都摠管。李敬養金文淳李漢泰爲副摠管。姜五成爲全羅左水使。李東曄爲全羅兵使。副護軍李命勳。副司直申絅鄭一祥金文淳。
정조 5년
以持平李明濟。獻納李濟萬正言嚴思憲朴天行等牌不進罷職傳旨。傳于趙時偉曰。只推。
정조 5년
李亨逵。以訓鍊都監言啓曰。本局焰硝廳。在於太平橋近處。而石灰六百餘石。今月初八日。奉置庫中矣。初九日朝。灰中生火。延及他庫云。故聞極驚駭。臣躬往着審。則庫舍七間。已爲燒燼。連接庫舍七間。因其救火。自爾毁撤。火車器械中火門所盛木板五百五坐。三枝槍竹及旗葉各二百二箇。亦爲燒燼。大門體鐵雖存。不用者甚多。竝與全無形體者。從近改備。而不謹守直之卒。査實重治之意。敢啓。傳曰。知道。
정조 5년
趙時偉。以義禁府言啓曰。守門將趙彦心宋履成河明世孫錫圭等拿處事。傳旨啓下矣。趙彦心河明世等。今方待命。卽爲拿囚。而宋履成孫錫圭等。方在入直云。替直後拿囚之意。敢啓。傳曰。知道。
정조 5년
又以義禁府言啓曰。守門將孫錫圭替直後。今方待命。卽爲拿囚。而宋履成。待替直拿囚之意。敢啓。傳曰。捧供以聞。
정조 5년
又以義禁府言啓曰。孟山縣監李𤧣拿囚之意。敢啓。傳曰。捧供以聞。
정조 5년
又以義禁府言啓曰。慶尙監司李文源狀啓據刑曹粘目內。丹城前縣監林最遠申匡堯等。移本府處之事。允下矣。林最遠。時在洪忠道忠州地。申匡堯。時在堤川地云。依例發遣府羅將。竝拿來。何如。傳曰。允。
정조 5년
又以右邊捕盜廳言啓曰。本廳兼從事官閔百恒。身病猝重。勢難察任。改差。何如。傳曰。允。
정조 5년
兵曹判書李衍祥疏曰。臣於日昨。伏蒙天地之洪恩。獲免銓衡之重任。政如弱肩之䣃擔。暍夫之濯熱。微分粗安。感戴方深。不自意夏官特授之命。忽降於輿衛導前之際。召牌狎臨。淸塵咫尺。陪扈義重。不遑他計。顚倒趨承。旣承賜符。黽勉祗肅。退歸循省。惶恧倍切。復豈有因仍苟冒之圖哉。念臣跡窮而質陋。力弱而才腐。固不足備數於任使之末。而異渥偏摰。誤恩洊加。昨夏以來。周流兩銓。曲被涵貸。倖逭大戾。感祝悚隕。容有極哉。夫銓選之責。東西俱重。政柄所係。簡寄宜愼。堂堂聖朝。豈少其人。而乃以已試蔑效之臣。更迭遞授。有若匪此莫可者然。非但臣心之惶駴震惕。靡所自措而已。國體之損傷。中外之嗤點。又當何如也。噫。所辭之必於不受。臣雖有愧乎古人。至若矯情飭讓。臣亦不欲其苟循。而第念器滿則溢。福過則災。乃理之常也。今臣。幸際晠世。厚蒙拂拭。恩數曠絶。報酬寂蔑。匪才竊寵。徒增害盈之懼。投閒置散。惟切持分之願。此實臣區區血懇。冀聖明之少垂察焉者也。伏乞聖慈。諒臣肝膈之懇。遞臣所叨之職。無曠重務。獲遂微願。不勝萬幸。臣無任屛營祈懇之至。答曰。省疏具悉。卿其勿辭行公。
정조 5년
右尹李敬養疏曰。伏以臣。向忝喉司。冒犯違傲。聖度寬假。罰止例勘。臣方含恩訟愆。以罪爲榮。乃於千萬意外。遽下特敍之命。旋有升秩之寵。繼伏承京兆除旨。臣誠驚惶震悸。莫知其所以也。念臣姿不及於下中。用無當於文質。而猥蒙洪造。徒藉先蔭。世所稱淸塗華貫。切竊殆遍。驟躋下大夫之列。此豈臣夢想所及哉。居常懍懼。如集于木。況玆亞卿之階。卽是命德之器。固非人人所可冒玷。則不知聖明。奚取於賤品。而有此誤恩也。藉曰踐歷之或稱久次。而顧其釋褐。僅十稔耳。凌躐之太遽。殆是同朝之所罕。在臣過福之災。固不暇言。而竊恐鵜梁招剌。鶴軒貽譏。其爲辱淸朝而累聖簡。非細故也。臣以無似。最被恩顧。陶甄成就。與天無極。燥濕夷險。生死向前。爲一分報效之圖。故前後除拜。未嘗敢力辭者。聖鑑或已俯燭。而顧此見叨官秩。萬萬不稱。殆同虞旌之非招。負乘之致寇。寧伏逋慢之誅。實無趨承之望。況今左尹臣洪良浩。卽臣親査也。法是應避。遞宜在下。公格私義。俱難冒據。去就一節。尤無可論。玆敢悉暴衷懇。援例附陳。伏乞聖慈。念公器不可以輕授。察臣言非出於飾讓。亟收新資。以安賤分。將臣所帶右尹之銜。仍命遞改。以存格例。不勝萬幸。臣無任屛營祈懇之至。答曰。省疏具悉。疏辭。下該曹稟處。
정조 5년
修撰李頤祥疏曰。伏以臣卽向來停望之三司也。三司一步。便成鐵限。玆者一肅。豈其得已哉。誠以逖違天陛之餘。分外除命。海隅遠宣。恩榮所被。叩謝爲急。玆不得不冒没暫膺。義分雖幸粗伸。廉防自歸都喪。若復夤緣一出。漫漶仍居。則臣身羞愧。雖不足恤。其於玷名器而辱朝廷。何哉。噫。臣之區區私義。不敢冒居於榮塗者。前後辭疏。披盡衷懇。伏惟聖鑑。庶幾記有。況今私義之外。又有此情勢。去就一節。尙亦何論。伏乞天地父母。俯賜矜察。亟命鐫遞。以全微諒。以安私分。不勝幸甚。嗚呼。臣於年前。略陳討逆之論。及今五六年間。元惡大憝。依舊偃息。尙無一人伏其常刑者。王綱之不振如此。輿論之不伸如此。則亂逆之無所懲畏。相與接跡者。顧其勢然也。而至於國榮德相而極矣。殿下之倚毗國榮者何如。眷遇德相者何如。而罔念圖報之義。反生叵測之計。國榮凶言倡之於前。德相凶疏踵之於後。表裏互應。聲勢相附。必欲使莫重大策。沮遏而乃已。其心所在。路人亦知。噫嘻痛矣。我殿下何負於渠輩。而忍能甘心於背君父危宗社耶。以國榮之凶逆而終未能懸首藁街。臥死牖下。朝家失刑。莫大於是矣。惟有追施之律。庶可小洩神人之憤。而德相案鞫之請。亦出於嚴懲討正典刑。則以殿下明聖。又何所顧惜而不卽允兪也。臣竊爲殿下憂歎焉。伏願殿下。廓揮乾斷。亟行天討。使王綱振而輿論伸。決不可一刻少緩也。臣無任屛營祈懇之至。答曰。省疏具悉。所陳事。業已悉諭。爾其勿辭察職。
정조 5년
禮曹判書鄭民始疏曰。伏以臣。伏奉敎旨。以臣爲資憲大夫禮曹判書者。聞命驚惶。不知措躬之所也。臣以無似之賤質。荷不世之隆渥。拔諸衆人之中。俾從大夫之後。光耀盛矣。涯分溢矣。曾無絲毫報答之效。徒積丘山孤負之辜。宜罪而榮。宜黜而陟。至於今日之誤恩而極矣。夫六卿之官。人主之所與共天職而亮天功者也。自昔遴選。尤致愼焉。雖其才望足以服衆。知識足以出類。以臣年紀而居是任者。古來亦稀。乃以如臣蒙騃。擧而畀之。得不爲一世之笑。聖簡之累乎。噫。臣以孤畸之踨。褊淺之器。徒憑寵靈。遍歷顯要。覆敗之患。勢所必至。而幸托日月之末光。遍被帡幪之洪恩。隨事體諒。隨處曲保。愛欲其生。無願不遂。此臣所以銘心鏤骨。感激忘生者。不在於爵祿之榮貴。恩數之曠絶。而亶在於聖念之體諒曲保也。今忽不顧年資之如何。不計才分之當否。一朝擢置於萬不近似之職。策駑駘而馳長途。强蚊䖟而負泰山。顚頓狼狽。將不免僨國事誤身名之歸。此殆臣滿盈而不能知止。負乘而不能知戒。人非而鬼猜。福過而災生。雖以我聖上曲諒之至意。亦不能終始其生成之澤也。臣於是。繞壁徊徨。直欲逃遁而不可得矣。嗚呼。疾痛之極。必呼父母。窮困之至。必訴天地。殿下於臣。父母也。天地也。今臣之情急勢蹙。悶阨罔措。不特疾痛而已。窮困而已。我殿下不思所以極救全安之道。則臣將於何恃而得保其生哉。言出衷懇。讓非假飾。伏乞聖慈。俯賜鑑諒。特垂悶憐。亟命收還臣新授職秩。以重公器。以安微分。千萬幸甚。臣無任屛營祈懇之至。答曰。省疏具悉。晉秩之命。意實有在。卿其勿辭。卽速行公。
정조 5년
大司諫任希曾疏曰。伏以臣。待罪下邑。三載乃還。而衰疲已甚。疾病交侵。杜門吟呻。人事殆絶。迺者薇垣除旨。實出於千萬意想之外。臣誠惝怳踧踖。無所容措。逖違之餘。宜卽趨造。少伸叩謝之忱。而病實難强。陳力無望。泯伏數日。若負大何。噫。迂愚之性。本不猶人。及此衰暮。益覺憒憒。淸朝耳目之責。決知其不可堪。而事在目前。懲討是急。職旣可言。義不容終默。敢此略陳。惟聖明。少垂察焉。近年來國家不幸。亂逆層出。舊逆未及盡法。而新逆又復踵生。臺閣之爭論。已多年歲。而王章猶未快擧。國賊尙今假息。妖惡如鄭妻。凶慝如龜柱。而一向容貸。留在於覆載之間。其爲國家刑政之失。已無可言。而至如國榮之罪惡盈貫。負犯狼藉。殆往牒之所罕有。潛蓄凶圖。沮遏宗社大計。顯引經語。悉露僭逆之眞贜。而畢竟保全首領。臥死牖下。顯戮旣不及於生前。死又不得施應施之律。群情之駭憤。公議之拂鬱。當如何哉。若德相則憑藉抄選之名。附麗負國之賊。隨其指嗾。肆進凶疏。內外和應。助成凶逆之勢。究厥情狀。亦一國榮也。此實王法之所不容。天下之所同惡也。日前兩司鞫問之請。實出於中外之同情。固不可以跡托山林。慫慂有人而有所寬假也。乃殿下循例賜批。一竝靳許。且謂今日之非時。深責諸臣之不誠。若然則當初大僚之請。不過島置。似無所拘於今日。而殿下亦不允從。何也。旣以非時。不卽訊問。則姑先島配。在所不可已。而上下相持。一日二日。王法無以少伸。輿憤無以少洩。如臣愚昧。實未曉聖意所存也。近日儒臣臺臣之章。前後相續。其言。大略同然。公共之論。斯亦可見矣。伏願殿下。亟加諒察。快從齊聲之請。先施竄配之典。使亂賊。有以知懼。天討得以漸行焉。臣無任屛營祈懇之至。答曰。省疏具悉。所陳事。業已悉諭。卿其勿辭行公。
정조 5년
左承旨李亨逵疏曰。伏以三院副提擧。乃是知申之例兼。而向臣。㕑院內局之特蒙恩點。蓋因前知申。有不可竝管之故也。今則長僚旣已新除。臣之所叨。自在當遞。玆敢援例陳章。仰瀆宸嚴。伏乞亟賜鐫改。以存公格。以安私分焉。臣無任激切屛營祈懇之至。答曰。省疏具悉。所帶兼銜許遞。
정조 5년
司諫沈命德疏曰。伏以臣。向叨見職。猥登賓筵。不善周旋。致勤嚴敎。有懷莫陳。蒼黃退出。莫非臣衰鈍昏憤。不能盡職之致。聖度天大。罪止薄罷。至今追思。惶汗浹背。曾未幾何。恩除又下於縮伏訟愆之中。驚惶踧踖。罔知攸措。僨誤之地。不敢復廁。冒犯違逋。譴何是俟。不自意例勘終靳。天牌荐降。玆敢隨詣闕外。略暴危懇。伏乞聖明。俯賜鑑諒。亟遞臣職。仍治臣罪。以肅朝綱。以安私分。臣方焉免之不暇。而區區所欲陳者。終不可泯默。玆於自劾之章。敢貢憂憤之忱。惟聖上垂察焉。噫嘻痛矣。載籍以來。亂逆何限。而豈有如國榮者乎。潛蓄凶圖。沮遏大策。其心所在。路人皆知。此實窮天地亘萬古所無之極惡大逆。擧國之人。莫不欲千剮萬磔。食內寢皮。而殿下過於濡忍。終靳置法。致使凶魁。得保首領於牖下。古今天下。寧有是哉。今此德相之四字凶言。與國榮。一串貫來。腸肚相連。表裏綢繆之狀。破綻無餘。則國榮德相。一而二二而一者也。嚴覈明政。王法當然。而國榮旣斃。輿憤益激。又若失刑於德相。則其可曰國有法乎。洪樂純之慫慂賊侄。同惡相濟。論厥負犯。已難容貸。而若其沮遏之逆謀。非一朝一夕之故。則爲其叔者。其敢曰不知乎。決不可以應坐之律。循例勘斷。至若宋煥億之諂媚權凶。賣叔賭榮。在渠猶屬細故。紹介居間。授受凶疏。其叔其姪。同一心腸。同情之律。烏可逭乎。近日諸臣之請。或曰孥籍。或曰散配。或曰島置。或曰設鞫。其所擬律。雖有輕重緩急之不同。而沬血致討。同出共公之憤。何殿下一味靳允。若是其泄泄也。臣恐民彝斁而王綱頹。人不得爲人。國不得爲國。思之及此。寧不懍然。伏願聖明。廓揮朝斷。亟允三司之請。以洩神人之憤焉。臣無任激切屛營祈懇之至。答曰。省疏具悉。所陳事。業已悉諭。爾其勿辭察職。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐直。右副承旨金宇鎭坐。同副承旨沈有鎭坐。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
李亨逵啓曰。密符親納。例也。而前水原府使金文淳。使其褊神替納。依定式推考。何如。傳曰。允。
정조 5년
傳于嚴璹曰。同副承旨入侍。
정조 5년
徐有防。以奎章閣言啓曰。外閣釐正堂上徐浩修與兼校理徐鼎修。釐正節目。旣以商確成出。故原節目。以別單書入之意。敢啓。傳曰。知道。觀此節目。大體廣鍊恰當。可謂量入較出。而但除減之額。至於八人無罪見汰。旣屬矜悶。分屬各司。亦貽弊端。就中不足之數。或有他般拮据之道。則裁量區劃。略綽分俵。似好矣。最初豫買。定制之前。亦必有區處之事。毋論如此如彼。卿等更與提學爛商。以爲從長論理稟處之地。可也。
정조 5년
徐有防。以弘文館言啓曰。本館下番修撰林濟遠。以中學兼敎授。今日儒生試取事。晝仕出去之意。敢啓。傳曰。知道。
정조 5년
又以弘文館言啓曰。本館上番闕直。事甚未安。副校理李謙彬。卽爲牌招入直。何如。傳曰。允。
정조 5년
又以吏曹言啓曰。軍資監正白師殷呈狀內。身病甚重。勢難察任云。依例改差。何如。傳曰。允。
정조 5년
又以義禁府言啓曰。廂庫中官金德鋧金長壽等拿囚之意。敢啓。傳曰。知道。
정조 5년
趙時偉。以義禁府言啓曰。守門將宋履成替職後。今方待命。卽爲拿囚之意。敢啓。傳曰。知道。
정조 5년
又以義禁府言啓曰。滯囚可悶。時囚皆以草記照律事。命下矣。時囚罪人康壽甲李得完金始采等段。本府議啓內。莫重御轎。至有折杠之擧。而敢欲掩置。不爲奏達。論其所爲。萬萬可駭罪。取考律文。則大明律事應奏不奏條。有曰事應奏而不奏者。杖八十。大典推斷條。有曰犯私罪杖八十。奪告身三等。犯枉法受贜外。笞杖竝收贖云矣。康壽甲李得完金始采等各杖八十收贖。奪告身三等。放送。何如。傳曰。允。
정조 5년
禁府啓目。孟山縣監李𤧣原情云云。傳旨內辭緣。泛稱遲晩。刑推得情。何如。判付啓。前官之逋。渠旣準捧。準捧之後。以其實狀。自首於繡行是如爲有。則別無爲罪之端。分揀放送爲良如敎。
정조 5년
又禁府啓目。守門將趙彦心宋履成河明世孫錫圭等原情云云。傳旨內辭緣。泛稱遲晩。竝只刑推得情。何如。判付啓。付過放送爲良如敎。
정조 5년
持平李羽晉疏曰。伏以臣冒據匪據。一誤再誤。緘默於當糾之地。迷錯於當行之處。屢勤誨責。合被大何。而聖度包容。每從薄勘。到今追思。惶汗浹背。曾未幾何。栢府除命。復下於千萬夢想之外。臣於是。惝怳感激。繼以悚恧。益不知所以自措也。噫。言責之地。掄選最重。苟非言論風裁。上可以匡君違。下可以戢官邪。則固不宜濫觴於是官。而今當朝著廓淸。化理維新。天聽旁達。益恢轉圜之規。言路廣開。咸思納蕘之圖。尤宜妙選公忠剛直之士。以畀繩糾獻替之責。豈以如臣無似。乍遞旋授。有若眞有可堪之實而然乎。況臣已試之地。旣無絲毫之效。厚負瘝曠之辜。今雖怵畏義分。黽勉冒進。其如壞名器而惹笑罵。何哉。玆進短章。仰瀆崇嚴。伏乞天地父母。俯賜諒察。亟命鐫削臣職。以重官方。以安微分。不勝幸甚。臣方乞免之不暇。而區區憂憤。有難終默。敢將沬血之忱。以備炙背之獻。惟聖明垂察焉。嗚呼。合辭中諸賊。夫孰非罔赦之凶徒。而窮天極地。至妖巨慝。亦孰如鄭妻龜柱者哉。沐浴之討。恬嬉爲日。平蓋之頭尙戴。莽操之肉未食。環東土數千里。駸駸爲無倫彝無法紀之域者。六年于玆矣。國綱由是頹堕。亂賊靡所懲畏。舊孼新逆。接踵相仍。至於國榮而極矣。惟彼國榮之千罪萬惡。竹雖罄而難書。髮可擢而難數。而在渠。猶屬之薄物細故。若其陰蓄異圖。沮遏大計。卽千萬古賊臣逆豎之所未有者。渠敢包藏之不已。沮遏之不已。陰嗾儒名之德相。製給凶疏。換名替呈。欲爲脅持上下之資。噫。四百年宗社。何負於渠。而宜爲此至凶極憯之計哉。況院啓中一句語。曾莽操之所未敢發。而渠敢於咫尺君父之前。肆然發口。少不顧忌。其無一半分臣事殿下之心。判於此一言矣。一國臣民。罔不欲節解而臠割。歐刀未加於東市。鬼誅先及於牖下。而爲今日北面之臣。無一人碎首天陛。爲殿下死者。終使宗社之劇賊。得保首領而斃焉。其將何面目。立於天地間乎。到今追施之律。猶可以少洩神人之憤。而連章累牘。迄靳兪音。王敦之屍旣未跽斬。梁冀之孥亦不殄滅。天下寧有是邪。乃叔樂純。賦性陰慝。行己凶猾。平生能事。惟在於擠人利己。藉賣其姪之勢。兜攬威福之柄。乃敢陰植黨羽。廣布爪牙。而撃去有勳勞首揆。漫漶明義錄義理。卽此一款。於渠斷案。況國榮之凶謀密計。寧有不告於乃叔之理。而國榮凶謀。今已昭著。則樂純之罪。不但應坐而已。專擅而已。論其負犯。十倍於前。而罰止於削黜。偃處郊桐。刑章之乖剌。亦莫甚於此矣。噫。從古亂逆。或出於假托儒名之徒。口誦孔孟之言。心懷懿溫之謀。如賊弘逆鐫者。間雖有之。而至若至凶極醜。萬戮猶輕。則豈有如德相乎。渠以愚蠢之流。圖占抄選之名。乃於七十垂死之年。忽生附麗媒榮之計。招來麾去。惟國榮是聽。動靜語默。惟國榮是從。氣類相感。腸肚相連。卽一國榮之影子耳。國榮之謀遏大計也。上畏天鑑之孔昭。下慮國言之難遏。視德相如奇貨。作爲籍重之資。渠乃出入於逆豎之所。綢繆於逆豎之謀。恃國榮如泰山。恭濟充壑之欲。逆豎製凶音。假手而授之。老賊受陰指。挺身而陳之。敢以四字萬萬叵測之說。肆然筆於書而登諸奏。其指意之凶慘。句語之陰譎。直令人心寒而膽掉。只緣鬼蜮之情狀莫燭。以致國人之聲討尙稽。何幸大僚建白。凶圖畢露。凡在血氣之倫。孰不以切齒於國榮者。必欲甘心於德相也哉。國榮雖斃。德相尙存。逆謀凶節。捨德相而將誰之問。而然猶上下相持。一例容貸。噫嘻。千秋萬代。孰有受嗾於惡逆之魁。謀沮於宗社之計。而不施亂逆之極律。只加削奪之常罰而止乎。臣之所深憂永嘆於漆室之中者。不專在於目下之王討未伸。輿憤未洩而已。誠恐亂臣賊子。從此而益無所忌憚。莫可以懲其心而折其萌也。雖殿下好生之德。與天地同其大。不忍於一德相。而將不知幾箇德相。接跡而起。然則殿下所以不忍之仁。恐非古聖王生道殺人之義矣。其姪煥億。性本妖慝。身化千億。而若乃乘時射利。卽渠之平生伎倆。方其趨附於國榮也。啗利乃叔。視爲籍手之資。獻媚逆豎。以圖進身之階。士大夫名義。至於煥億而掃地盡矣。此猶渠第二件事。當國榮釀凶謀之日。一章一奏。渠無不受指於國榮。紹介於德相。卽煥億之孤注。煥億。乃德相之倀鬼。四字凶逆之爛漫參涉。渠雖有百喙。其敢曰不知。而今於賊窩打破之後。尤何可一刻容置哉。凡此四凶。均是爲亂逆之倡。邦國之賊也。此而不置於法。則國何以爲國。人何以爲人乎。伏願殿下。奮發乾剛。廓揮明斷。國榮德相叔姪。亟從執法之請。快施當行之律。以洩輿人之怒。以杜亂逆之源焉。噫。黨與之計。莫嚴於春秋。歷觀前牒。安有凶逆之如國榮德相。而罪惡彰露之後。其血黨死士之晏然。仍置崇顯之地。以貽邦國無窮之憂者。臣未之聞也。當國榮之在朝也。自處以義理主人。賊莽之眞僞莫辨。凶冀之勢焰方熾。無怪於朝著之靡然從之。而若其傾心綢結。委身附麗者。柳戇是已。至於在野之德相。當世之縉紳章甫。孰有以儒者視之。而戇乃賣囑國榮。援引德相。先容於兩逆之際。紹介於朝野之間。爲國榮引重之資。濟一己立功之私。自任爲居停主人。密勿排布。爛漫和應。國榮德相之致有今日。罔非戇作俑而然也。今於兩賊聲罪之日。黨與之誅。宜莫先於戇。而況其性賦陰譎。手勢濫猾。偃處輦轂之下。實多困獸之慮。臣謂前府使柳戇。亟命絶島定配。以懲亂本。而杜禍萌。宜矣。抑臣於持平李明濟。向日疏中一句語。切有所萬萬駭惋者。噫嘻。能量翼諸賊。是何等極逆巨魁。而渠敢以枝葉二字。糢糊說去。有若丁酉傳敎中句語然。夫量翼之伏法。在於戊戌。則丁酉傳敎。豈有提及於量翼未然之事乎。且逆如三賊。罪如三賊。而乃謂之枝葉。則誰將爲根柢邪。觀其下語。傅會於傳敎之末。眩亂於輕重之際。隱然爲諸賊扶護之計。其心所在。凶譎陰慝。有不可測也。臣謂持平李明濟。亟施屛裔之典。宜矣。前參奉宋獻圭。卽德相之從孫也。聽言觀貌。可知爲戾氣所鐘。藉賣德相。咆喝士友。蛇蝎之性。觸處傷人。駔驓之行。乘機嗛利。憑依士論。陰濟逞憾之私。濁亂賢關。作爲嚇人之資。日夜之所營爲。不出於受賂圖囑。外及鄕院。靡不管轄。身之所在。百害俱生。章甫視之以若浼。僕隷目之爲巨盜。一世之人。孰不欲唾其面而斥絶之。特畏其氣焰。莫之敢誰何矣。今於德相罪著之後。渠當縮伏悚懍之不暇。乃反偃處城闉。遍走士友之門。自以爲心絶德相已久云。有耳皆聞。傳說狼藉。噫。人之蔑倫。胡至此極。渠之從祖。卽渠父之猶父。猶父伏法。則猶子能逭收司之律。而父不免連坐之罪人。子可以心絶而淸脫乎。且德相之所以爲德相獻圭慫慂。十居五六。渠敢以心絶之說。公言倡道。有若無連累不干涉之人者。尤萬萬無嚴。如許斁倫悖行之徒。不可以官微而不論。臣謂前參奉宋獻圭。屛諸四裔。不齒人類。以正人紀而淑風敎。宜矣。近來人心不淑。民不知長上。久矣。至如衿川民之露刃官庭。嚇逐官長。誠爲聖世之一大變怪。雖魏博之牙兵。興元之亂卒。何以加此。繡覈旣詳。囚案旣具。明正典刑。自有其日。而臣於該縣監之只論以濫杖擅殺之科。有不勝駭惑之至。夫守土之臣。雖値賊兵之充斥。惟當以死守之。與邑俱亡。而今於数人之持刀入庭。不思鎭遏之策。乃反先自匡怯。奔如駭鹿。竄若窮鳥。其駭聽聞而辱朝廷。姑捨是焉。脫有緩急之變。則賊未到城下而走之一字。其將爲守土者之上策乎。爲士師而不審大體。只以濫殺勘斷。良可寒心。臣謂前縣監申耆。更命重勘其棄官逃走之罪。以爲守土者之戒。當該金吾堂上。施以譴責之典。斷不可已也。臣無任激切屛營祈懇之至。答曰。省疏具悉。各項云云。業諭他批。李明濟事。揆以常情。似是理外。令政院考出後稟處。宋獻圭事。殆若白徒遭彈。寘之屛裔重典。無幾於拔劍之嫌乎。申耆事。未會合施之辟。亦係無例之事。令該堂擬勘當否。議大臣以聞。爾其勿辭察職。
정조 5년
副司直金文淳疏曰。伏以臣。待罪畿邑。恐負分憂。日夕屛營。如集于木。不意本月初七日。伏奉敎旨。以臣擢授嘉善大夫同知義禁府事者。臣於聞命之日。惝怳震惕。五內失守。殆莫省其攸處也。嗚呼。臣以至庸極陋之姿。無所比數於人。而偏蒙我聖上曲加拂拭。隨處庇護。頂踵毛髮。都歸造化。臣之區區一念。只是殫竭駑鈍。筋力奔走。少答我殿下罔極之恩。而絲毫莫補。醜拙畢露。每自循省。惶汗浹背。今於千萬夢想之外。聖恩誤加。廁之宰臣之列。臣手奉恩誥。感淚被面。闔門聚首。不知死所。恩山德海。不足喩其高厚。梁鵜軒鶴。不足喩其不稱也。噫。二品峻秩。卽古所謂命德之器也。今乃不問人器之當否。年紀之多少。遽加罷命。不少難愼。在微臣。雖極恩榮。在朝家。有乖綜核。此豈細故也哉。左右思量。萬無堪承之望。今於反面之曰。爰用替納之例。臣罪至此。尤合萬殞。玆敢悉暴衷懇。仰干崇嚴。伏願聖明。亟許鐫免。仍命收還新授資級。以淸官方。以安賤分焉。臣無任屛營祈懇之至。答曰。省疏具悉。卿其勿辭行公。
정조 5년
校理徐有成疏曰。伏以臣。纔從賓筵退。得接家信。則臣之老母。忽因觸風受傷。宿病兼發。先嘔後泄。不寒則熱。飮食全却。氣息凜綴。促臣歸視。臣自聞此報。心神飛越。按住不得。忙陳短章。徑出禁扄之外。伏乞聖慈。俯垂務諒。遞臣見帶之職。治臣擅離之罪。以肅朝綱。以便救護焉。臣有區區所懷。敢此尾陳焉。今日臺諫。雖不得循例傳啓。合辭之舊逆自在。新發之大論方張。則及此賓對之有命。隨牌登筵。迭陳所懷。何所不可。而諸臺之無端違召。已極駭然。亦有登對。而只請下諭。含默而退者。似此氣象。可謂太雍容太暇豫。職在言責。如是不誠。而尙何望格天聽而行天討乎。臣謂今日無故不入來臺臣。及入來不言臺臣。一竝施以譴罷之典。斷不可已也。臣亦今日三司中一也。登對不言。罪無異同。亦願同被重勘。以爲不言者之戒。千萬幸甚。臣無任激切祈懇之至。答曰。省疏具悉。雍容固好。何必棼糅爲可乎。所請不允。爾其勿辭。從速察職。
정조 5년
吏曹參議沈念祖疏曰。伏以臣於日昨內閣直中。忽伏承天官除旨。召牌之下。驚隕靡措。蒼黃徑出。旣犯離次之科。再三違傲。又速慢命之誅。而薄施問備。勑敎荐降。適値淸齋。疏籲且阻。臣於是。感惶交切。進退不得。冒沒出肅。雖緣事勢。放倒廉隅。尙有餘愧。仍念臣之慵疎鈍拙。百無一當。實是淵鑑之所悉燭。而五六年來。濫蒙不世之洪造。七八朔間。遍歷匪分之淸要。未知聖明。奚取如臣。而誤恩之加。一至此哉。臣誠惝惶憂懼。莫省其所以也。臣於近者。內祟迭作。外厄相仍。腦腫未完。臂骨且違。屢犯危境。終成廢肢。身儀失度。神精爽守。事若不遇。理固可推。過福之災。已見其兆。顚仆之患。可立而俟。猶復不敢言病。欲以奔走自效者。臣雖鄙夫。豈眞遺身而圖榮哉。誠以受恩如天。圖報無地故也。今又涓埃未酬。而寵渥愈隆。涯分已踰。而華貫荐至。是何異於添注已盈之器而求其不溢也哉。此臣所以聞命震駭。實欲循墻而不得者也。然此猶臣一身之私耳。爲官而擇。量器而受。卽朝家用人之方。則臣何嘗近似於此任。而可以濫竊耶。臣平生性拙。罕與人接。朝士姓名。百不知十。素乏藻鑑。何論權衡之稱情。未諳格例。無望注擬之得當。雖欲自强。其勢末由。豈直爲不稱己哉。臣於見帶閣職。猥切匪據。何往不罪。而尙至今不至大何者。莫非我殿下庇覆之恩。至於是任。瘡疣一出。訕喝四至。則畢竟狼狽。勢所必至。殿下雖欲終始曲保。其可得乎。今臣若以向日不能力辭閣職。謂有踐歷。而爲今日冒膺之計。則不惟臣之龍斷可羞。其爲累聖簡玷名器。尤如何哉。玆不得不冒進短章。仰瀆崇聽。伏乞聖慈。俯垂矜諒。將臣新除。亟賜遞免。以重銓選。以安微分。千萬幸甚。臣無任屛營祈懇之至。答曰。省疏具悉。爾其勿辭察職。
정조 5년
同敦寧尹光紹疏曰。伏以臣之至今日保有性命。皆聖主賜也。先大王。以天地之仁。拔臣於坑坎之中。我殿下。以父母之慈。收臣於嶺海之外。保之九死之地。被以再造之恩。人臣得此於聖明。從古有幾。至若今番臺言。勒成人臣之極罪。而又殿下燭破詆訐之情。深惡而痛斥之。臣尤感激銘鏤。只自涕咽。念臣前冬未徹之疏。不過略陳三世師生之分。竊附古人自處之義而已。今乃截斷語脈。擬以罔測之目。噫嘻痛矣。言之無倫。胡至此極。然此猶屬臣一身事耳。至其疏中所引諸語。皆是掇拾舊套。已經前人伸辨。臣不欲更事追提。而若其末端八字。幻出無根之言。添作別般之案。此是從前彼此文字之所未槪見。果使當年。有此一句語。則直可斷以不敬。何苦而抉摘字句。註解他說。艱辛以挨逼二字。成其案也。到今百年之後。白地創出。欲售厚誣之習。彼雖急於構人。此豈人臣所敢筆之於書。而質言於君父者耶。古人所云無其誣而謂之誣。是眞誣者。正謂此也。此而若不一辨。則非但九地之下。重抱罔極之冤。語涉莫重。關係至大。在朝廷事體。恐不宜憗置於虛實䵝昧之間也。噫。先輩之爲師訟冤。雖在朝家處分之後。而輒用誣字者。蓋以罪之雖在於上。誣之必自於下故也。是以故判書黃愼之疏曰。亡師橫被誣詆。故承旨申應榘之疏曰。歷陳被誣曲折。太學生金堉之疏曰。宗儒大賢。受誣抱冤。其外章疏之間。爲此語者。指不勝屈。而伊時朝廷。未聞有以此聲罪者。臣疏所云。重被泉壤之誣者。實用諸臣疏意。而今獨被人橫捏至此。深歎人心之日險也。臣悲冤弸中。豈無願乞一言死之心。而仰體聖上世道之憂。下守師門無辨之戒。忍默飮痛而不敢言。實有詩人無訛之歎也。臣向承大恩。義當一謝新命。退塡溝壑。而私義難冒。辭本見阻。經年虛靡。義分是懼。而伏聞彌月有期。指日望慶。擔曳病軀。冒進都下。少效祁祝之誠。仍請逋慢之誅。而素患關格。十日劇發。再經殊域。忽遭此危逆之境。遲徊城闉。亦有所不敢。今於昏涔之中。力疾陳籲。收拾殘骸。行將尋鄕。復渡淸漢。此生已矣。瞻望雲天。有淚如瀉。伏乞聖慈。將臣罪犯。亟賜重勘。以昭法紀。以快人心。千萬辛甚。臣無任屛營激切之至。答曰。省疏具悉。卿其勿辭。調理行公。
정조 5년
辛丑五月十二日酉時。上御誠正閣。坐直承旨入侍時。右承旨徐有防。假注書趙衍德。記事官趙錫晦文采五。以次進伏訖。上曰。未下批上疏爲幾丈乎。知入。賤臣承命出。復奏曰。只有持平李羽晉同敦寧尹光紹疏云矣。上曰。爾之所修日記持入。賤臣承命出擎進。上曰。趙興鎭聞有實𧏮云。出去調養。明日飯後以爲入來事。分付。賤臣承命出傳。上曰。金載瓚如已入來。直爲入侍事。分付。賤臣承命出傳。上曰。趙普陽。何以必遞兵曹佐郞乎。有防曰。以年老之故。請遞云矣。命書內閣草記批答訖。又命書傳敎曰。滯囚可悶。時囚皆以草記照律。命退。承旨以次退出。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭病趙衍德藥房直。事變假注書姜彙鈺仕。
정조 5년
下備忘記曰。訓戎僉使李㷜下直。長弓一張長箭一部片箭一部筒兒一箇。賜給。
정조 5년
傳于李亨逵曰。右承旨入待。
정조 5년
以副校理權以綱牌不進罷職傳旨。傳于徐有防曰。只推。
정조 5년
以全羅兵使李東曄除朝辭赴任密符單子。傳于趙時偉曰。以前密符仍佩。
정조 5년
辛丑五月十三日午時。上御誠正閣。右承旨入侍時。右承旨徐有防。假注書趙衍德。記事官文采五徐龍輔。以次進伏訖。上曰。趙興鎭。何不入來乎。有防曰。病情尙未差可。故未能入來。方切惶憫云矣。上曰。益加調病。明日晩後入來事。分付。賤臣承命出傳。有防曰。全羅兵使李東曄。以本道水使。陞拜兵使矣。在前吳載熙。以喬桐府使。移拜洪忠水使時。果有仍佩舊符之事。非但此也。亦多有舊例。今亦以爲仍佩舊符之地。何如。上曰。然則密符單子。從速書入。賤臣承命出來書進。仍命書判付。有防曰。日前次對時。訓局兼料米擧條中。戶判之言。當在大臣所達之前。而誤以戶判之言。書諸上段。至於啓下。原擧條勿施。今方改修正以入。而當該注書不審之失。不可無警。推考。何如。上曰。依爲之。出擧條上曰。此擧條更爲書入。賤臣承命書進。有防曰。前擧條。當爲爻周乎。上曰。依爲之。有防曰。昨日藥榻敎。當爲書出。而都承旨姑未得入侍。故尙未書出。何以爲之乎。上曰。王大妃殿進御人蔘末一錢重十貼製入。出榻敎上曰。玉堂上下番知入。采五承命出回奏曰。上番。副校理李謙彬。下番。修撰林濟遠云矣。上曰。西飛之義。爾其知之乎。龍輔曰。以承文院。移遷翰林之義矣。上命退。承史以次退出。
정조 5년
行都承旨嚴璹藥院進。行左承旨李亨逵坐直。右承旨徐有防坐。左副承旨趙時偉式暇。右副承旨金宇鎭坐直。同副承旨沈有鎭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于徐有防曰。奉審承旨入侍。
정조 5년
沈有鎭。以吏曹言啓曰。今此宗廟望祭獻官。以前承旨蔡弘履塡差。而時無職名。令該曹口傳付軍職。何如。傳曰。允。
정조 5년
兵曹口傳政事。副司直。蔡弘履。
정조 5년
辛丑五月十四日午時。上御誠正閣。奉審承旨入侍時。右承旨徐有防。假注書趙興鎭。記事官文采五徐龍輔。以次進伏訖。上曰。奉審無頉乎。有防曰。臣敬奉聖旨。馳詣宗廟奉審。則殿內無頉。祭物祭器祭井皆精潔。諸執事進排官。亦皆無頉。仍詣景慕宮奉審。則宮內無頉。祭物祭器祭井皆精潔。諸執事進排官。亦皆無頉矣。上曰。今日之雨。可謂喜雨也。不多不少。猶洽農作。爲民事極用多幸矣。有防曰。臣聞野外消息。則今年雨作。每適其時而來。有若口中調舌。非但麥農之大熟。禾穀。以今所見。可占豐登。而移秧之節。亦及時云矣。上曰。此後雨暘調均然後。可臻有年。日後事誠關心矣。上命直閣入侍。采五承命出召。徐鼎修進伏。上曰。試講文義盡爲入來。當下政院。使之轉送內閣。爾其編次成冊。仍置。可也。上曰。二直提學入來乎。鼎修曰。姑未入來矣。上命右副承旨入侍。賤臣承命出。召金宇鎭進伏。上曰。爾病。今得快可乎。宇鎭曰。今日則快勝矣。上曰。兵曹入直堂上知入。賤臣承命復奏曰。參議鄭志儉。今方入直云矣。上以朱子全書親授。鼎修曰。與前直閣鄭志儉。詳細考閱。可批句節。以靑墨點批。以爲進入。可也。上曰。今日坐直誰也。宇鎭曰。小臣與左承旨李亨逵矣。命退。諸臣以次退出。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐直。右副承旨金宇鎭坐。同副承旨沈有鎭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于趙時偉曰。昨日坐直承旨入侍。
정조 5년
趙時偉啓曰。持平李羽晉疏批中李明濟事。揆以常情。似是理外。令政院考出後稟處事。命下矣。考見本院丁酉八月以後日記。則八月二十一日傳敎中。有龜柱之罪。可謂諸逆之亂本十一字。而啓能量翼枝葉之說。遍考日記。元無如此傳敎。故問于憲府。則以爲啓能量翼。猶爲枝葉云云。卽臺臣。註釋亂本二字之餘意云。今則別無更爲考出之處矣。何以爲之乎。敢稟。傳曰。知道。
정조 5년
又以義禁府言啓曰。時囚罪人衿川前縣監申耆保放事。命下矣。時囚罪人申耆保放之意。敢啓。傳曰。知道。
정조 5년
辛丑五月十五日辰時。上御誠正閣。左承旨入侍時。行左承旨李亨逵。假注書趙興鎭。記事官文采五徐龍輔。以次進伏訖。上曰。申耆所供中治送內行。在渠爲誰也。亨逵曰。以御史書啓觀之。則卽申耆之子婦矣。上曰。李明濟疏中枝葉二字。果考出耶。亨逵曰。臣自數日。遍閱丁酉以後傳敎。則原無枝葉二字。只有龜柱特亂本等句語。而無他可考矣。上曰。李明濟似是人事之不分明者矣。渠以能量翼𨩌爲枝葉云者。抑或以傳敎中亂本二字註釋而然乎。渠若以能量翼𨩌。眞知爲枝葉而筆之於書。則論其罪過。必不止於屛裔。不然則臺疏所請。無或太過耶。亨逵曰。其心所在。臣不敢的知。而旣已枝葉二字。登諸章奏。則其所下語。萬萬駭痛矣。命退。承史以次退出。
정조 5년
行都承旨嚴璹藥院直。行左承旨李亨逵式暇。右承旨徐有防坐。左副承旨趙時偉坐。右副承旨金宇鎭坐直。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
傳于沈有鎭曰。承旨入侍。
정조 5년
辛丑五月十六日午時。上御誠正閣。二直提學入侍時。二直提學沈念祖。同副承旨沈有鎭。假注書趙衍德。記事官趙錫晦文采五。以次進伏訖。上曰。日前摛文院講義中李時秀之對以三當數者。何以得明言耶。念祖曰。轉問奧旨。故有是所對矣。上曰。講官之前席應對。多有未彰。而至於演納文義。擧皆明釋。是亦爲隱惡揚善之一道矣。念祖曰。聖敎果然矣。上曰。內閣之所無文集。考出某秩。從近備儲。似好矣。念祖曰。諸家文集。無遺備完。則誠爲好矣。上曰。世傳書籍。不啻累千萬卷。而仁宗朝。太半見災。其後景福火後。幾乎殆焚。其餘編帙。移儲樂善堂。而又見灰燼。只得餘四萬卷矣。甲申年儲承殿又災見焚。今則初無備完書籍。旣惜且悶矣。念祖曰。列祖書籍。如是焚盡。甚可惜矣。昨聞沁留之言。則自內世傳之冊。多有出外之事。可當收還。而至於鄭妻家。亦多有御筆親書之冊。而恐或有中間偸失之慮。發遣戶曹郞廳檢書官。卽爲搜還。事甚得宜。且先王朝時李淑蕃家。有所推納之事云。此可以趁卽收還。無使莫重御筆。留淹私第。誠宜矣。上曰。內無舊秩所儲。是實可悶矣。念祖曰。皆有窩陰於樹木。易致沾濕。卽以宜春門近處。別立儲書之閣。似宜矣。上曰。一直提學。曾有此議而未果。當立幾間乎。念祖曰。營造十間許然後。可以容儲矣。上曰。從後議定。可也。上曰。我東文字。莫如文集所撰矣。念祖曰。果然矣。命退。諸臣以次退出。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐。右副承旨金宇鎭坐直。同副承旨沈有鎭坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
行都承旨嚴璹藥院直。行左承旨李亨逵坐。右承旨徐有防坐直。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變溊注書姜彙鈺仕。